Հայաստանի Հանրապետության Նախագահ Ռոբերտ Քոչարյանը` որպես հյուրընկալող կողմ, բացեց նստաշրջանը, իր խոսքում նախ ողջունելով հյուրերին հայոց հինավուրց հողի վրա, այնուհետև ուրվագծեց այն հրատապ անելիքները, որոքն ըստ էության հենց նստաշրջանի օրակարգի հարցերն էին: Նախագահ Քոչարյանը կարևորում է Կենտրոնասիական տարածաշրջանի հավաքական անվտանգության արագ արձագանքման ուժերի ստեղծումը, հավաքական անվտանգության համակարգի միջոցների եւ ուժերի ձեւավորումը եւ այլն: Նշելով, որ նախորդ` Մինսկի և Բիշկեքի համանման հանդիպումներից հետո մեծ աշխատանք է կատարվել Հավաքական անվտանգության պայմանագիրը ժամանակակից աշխարհաքաղաքական պայմաններին համապատասխանեցնելու ուղղությամբ, Ռոբերտ Քոչարյանն ընդգծում է, որ այդ փուլում ձեռնամուխ են լինում հավաքական անվտանգության տարածաշրջանային համակարգերի ձեւավորման եւ կառավարման համապատասխան համատեղ մարմինների ստեղծման միջոցների գործնական իրականացմանը: Նա բարձրաձայնելով, որ մասնակցությունը ՀԱՊԿ-ին Հայաստանը դիտարկում է իբրև իր ռազմական անվտանգության ապահովման ճանապարներից մեկը, կարևորեց ոչ միայն ՀԱՊ անդամ երկրներից որև մեկի դեմ ագրեսիայի դեպքում արագ արձագանքման մեխանիզմների ստեղծման անհրաժեշտությունը, այլև այնպիսի ռազմա-քաղաքական դոկտրինի մշակումը, որը կբացառի նման ագրեսիան: